**Informatīvais ziņojums**

**Par Eiropas Parlamenta un Padomes dzeramā ūdens direktīvas priekšlikuma pārstrādāšanas pašreizējā stāvokļa novērtējumu**

Saskaņā ar Priekšlikuma Eiropas Parlamenta un Padomes Regulai, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu un Eiropas Jūrlietu un zivsaimniecības fondu un finanšu noteikumus attiecībā uz tiem un uz Patvēruma un migrācijas fondu, Iekšējās drošības fondu un Robežu pārvaldības un vīzu instrumentu, COM(2018) 375 final (turpmāk – Regulas projekts), 11. pantu un IV. pielikumu viens no tematiskajiem veicinošajiem nosacījumiem (turpmāk – ieguldījumu priekšnosacījumi), ko piemēros ERAF, ESF+ un Kohēzijas fondam, būs atjaunināts plāns par nepieciešamajām investīcijām ūdensapgādes un notekūdeņu [apsaimniekošanas] nozarēs (turpmāk – ūdenssaimniecība). Finanšu ministrijas izstrādātais “Informatīvais ziņojums par Eiropas Reģionālās attīstības fonda, Eiropas Sociālā fonda plus un Kohēzijas fonda ieviešanu 2021.–2027. gadā Latvijā” ir uzskatāms par vienu no Eiropas Savienības (turpmāk – ES) fondu 2021. – 2027.gada plānošanas perioda ūdenssaimniecības sektora ieguldījumu priekšnosacījumu izpildi pamatojošajiem dokumentiem. Saskaņā ar Regulas projektu ir jāveic jebkuru publisko ieguldījumu identificēšana un plānošana, tostarp jāveic indikatīvs vajadzīgā finansējuma novērtējums, ko nosaka nepieciešamība nodrošināt atbilstību vajadzībām, kas izriet no Dzeramā ūdens direktīvas pārstrādātās redakcijas (COM (2017) 753 final), jo īpaši attiecībā uz pārskatītajiem kvalitātes parametriem, kas noteikti direktīvas pārstrādātās redakcijas I pielikumā. Tāpat, atbilstoši Regulas projektam ir jāidentificē iespējamie publiskā finansējuma avoti, ja tādi ir nepieciešami papildus ūdenssaimniecības pakalpojumu lietotāju maksājumiem.

Vides aizsardzības un reģionālās attīstības ministrija (turpmāk – VARAM ) pēc pasūtījuma ir izstrādājusi plānošanas dokumentus “Notekūdeņu apsaimniekošanas investīciju plāns 2021. – 2027.gadam” un “Ūdensapgādes investīciju plāns 2021. – 2027.gadam” (turpmāk – plāni). Tie ir nepieciešami ES fondu 2021. – 2027. gadam  veicinošā nosacījuma izpildei ūdenssaimniecības jomā un ietver: komunālo notekūdeņu attīrīšanas Padomes 1991. gada 21. maija direktīvas 91/271/EEK un Padomes 1998. gada 3. novembra Direktīvas 98/83/EK par dzeramā ūdens kvalitāti (turpmāk – Direktīva 98/83/EK) pašreizējās īstenošanas novērtējumu, novērtējumu par rīcībām, kas nepieciešamas, lai nodrošinātu minēto direktīvu un citu ES un Latvijas tiesību aktos noteikto mērķu sasniegšanu, prioritārās rīcības noteikto mērķu sasniegšanai un to īstenošanai nepieciešamo publisko investīciju indikatīvu aprēķinu, informāciju par iespējamiem publiskā finansējuma avotiem.

Saskaņā ar Finanšu ministrijas sagatavoto “Informatīvo ziņojumu par Eiropas Reģionālās attīstības fonda, Eiropas Sociālā fonda plus un Kohēzijas fonda ieviešanu 2021.–2027. gadā Latvijā” un Ministru kabineta 2019. gada 20. augusta sēdes protokollēmuma (protokols Nr. 35, 19. §) 4. punktu, Zemkopības ministrija (turpmāk – ZM) ir sagatavojusi informatīvo ziņojumu par Eiropas Parlamenta un Padomes direktīvas priekšlikuma par dzeramā ūdens kvalitāti COM(2017) 753 pārstrādāšanas pašreizējā stāvokļa novērtējumu.

Pašlaik dzeramā ūdens obligātās nekaitīguma un kvalitātes prasības, kā arī monitoringa un kontroles kārtību nosaka Direktīva 98/83/EK, kas ir speciāli izstrādāta, lai aizsargātu cilvēku veselību pret dzeramā ūdens kontaminācijas nelabvēlīgo ietekmi, nodrošinot, ka dzeramais ūdens ir pilnvērtīgs un tīrs. Direktīvā 98/83/EK ir definēti būtiski dzeramā ūdens kvalitātes standarti. Tajā ir noteikts pienākums dalībvalstīm regulāri veikt dzeramā ūdens kvalitātes monitoringu, noņemot paraugus laboratoriskai izmeklēšanai. Dalībvalstis var piemērot savai teritorijai specifiskas papildu prasības, taču tikai tad, ja tādējādi tiek panākti augstāki kvalitātes standarti. Šajā direktīvā ir noteikts arī pienākums regulāri sniegt informāciju patērētājiem. Turklāt reizi trijos gados par dzeramā ūdens kvalitāti ir jāziņo Eiropas Komisijai (turpmāk – EK).

Pēc Eiropas pilsoņu iniciatīvas par tiesībām uz ūdeni (turpmāk – Eiropas pilsoņu iniciatīva Right2Water) tika sākta ES mēroga sabiedriskā apspriešana un Direktīvas 98/83/EK normatīvās atbilstības un izpildes novērtēšana (turpmāk – REFIT). Šajā procesā kļuva skaidrs, ka dažas Direktīvā 98/83/EK noteiktās prasības ir jāatjaunina. Tika konstatēts, ka uzlabojumi iespējami četrās jomās: kvalitatīvākas parametru vērtības, riska izvērtēšanā balstīta pieeja, uzlaboti noteikumi par patērētājiem sniedzamo informāciju un novērst atšķirīgas novērtēšanas un atzīšanas sistēmas tādu materiālu apstiprināšanai, kas nonāk saskarē ar dzeramo ūdeni. Eiropas pilsoņu iniciatīvā Right2Water, turklāt tika izcelts apstāklis, ka daļai iedzīvotāju, it sevišķi marginalizētām grupām, nav piekļuves dzeramajam ūdenim, lai gan nodrošināt dzeramo ūdeni ir viens no ANO 2030. gada programmas 6. ilgtspējīgas attīstības mērķa saistošajiem uzdevumiem. Nepieciešams uzlabot patērētāju informētību par ūdens noplūdēm, kuru cēlonis ir nepietiekami ieguldījumi ūdensapgādes infrastruktūras uzturēšanā un atjaunošanā. Līdz ar to, atbildot uz Eiropas pilsoņu iniciatīvu Right2Water, EK 2018. gada 1. februārī publicēja [priekšlikumu, kas atjauno](https://eur-lex.europa.eu/legal-content/LV/TXT/?uri=COM%3A2017%3A753%3AFIN) 20 gadus veco Direktīvu 98/83/EK, līdz ar to pieejamāks kļūtu kvalitatīvs dzeramais ūdens, atbilstoši jaunākajiem Pasaules Veselības organizācijas (turpmāk – PVO) ieteikumiem. Patērētāji būs labāk informēti par dzeramā ūdens kvalitāti un ūdensapgādi, kā arī uzlabotos ietekme uz vidi, jo palīdzētu samazināt plastmasas pudeļu skaitu. Pieaugtu cilvēku uzticamība ūdensvada ūdenim, jo visas ES mērogā ir veicams uz risku balstīts ūdens nekaitīguma novērtējums.

**1. Pašreizējais Latvijas normatīvais regulējums nekaitīguma un kvalitātes prasību jomā dzeramajam ūdenim**

1.1. Direktīvas 98/83/EK prasības tika pilnībā pārņemtas, pieņemot Ministru kabineta 2003. gada 29. aprīļa noteikumus Nr. 235 “Dzeramā ūdens obligātās nekaitīguma un kvalitātes prasības, monitoringa un kontroles kārtība” (turpmāk – noteikumi Nr. 235).

1.2. Padomes 2013. gada 22. oktobra Direktīvas 2013/51/Euratom, ar ko nosaka iedzīvotāju veselības aizsardzības prasības attiecībā uz radioaktīvām vielām dzeramajā ūdenī prasības pārņemtas ar Ministru kabineta 2015. gada 20. oktobra noteikumiem Nr. 596 “Grozījumi Ministru kabineta 2003. gada 29. aprīļa noteikumos Nr. 235 “Dzeramā ūdens obligātās nekaitīguma un kvalitātes prasības, monitoringa un kontroles kārtība””.

1.3. Komisijas 2015. gada 6. oktobra Direktīvas (ES) 2015/1787, ar ko groza II un III pielikumu Padomes Direktīvā 98/83/EK par dzeramā ūdens kvalitāti (turpmāk – Direktīva 2015/1787) prasības, pārņemtas ar jauniem, pašlaik spēkā esošiem noteikumiem – Ministru kabineta 2017. gada 14. novembra noteikumi Nr. 671 “Dzeramā ūdens obligātās nekaitīguma un kvalitātes prasības, monitoringa un kontroles kārtība” (turpmāk – noteikumi Nr. 671).

**2. Atbildīgās institūcijas dzeramā ūdens jomā**

Dzeramā ūdens normatīvā akta ieviešanas jomā valstī pastāv kompetences sfēru sadalījums. Par iedzīvotāju nodrošināšanu ar nekaitīgu un kvalitatīvu dzeramo ūdeni, ņemot vērā spēkā esošajos normatīvajos aktos noteikto, atbild ZM, Veselības ministrija (turpmāk – VM), VARAM, Ekonomikas ministrija (turpmāk – EM) un to padotības iestādes, kā arī pašvaldības.

**2.1. ZM un tās padotības iestādes**

ZM kompetencē ir pārtikas apriti reglamentējošo normatīvo aktu izstrāde, tostarp ZM izstrādātie noteikumi Nr. 671. Atbilstoši Eiropas Parlamenta un Padomes 2002. gada 28. janvāra Regulai (EK) Nr. 178/2002, ar ko paredz vispārīgus pārtikas aprites tiesību aktu principus un prasības, izveido Eiropas pārtikas nekaitīguma iestādi un paredz procedūras saistībā ar pārtikas nekaitīgumu, dzeramais ūdens, kuru saņem patērētājs ir pārtika.

Saskaņā ar noteikumu Nr. 671 prasībām:

1) Pārtikas un veterinārais dienests kontrolē dzeramā ūdens, ko izmanto pārtikas uzņēmumos, kā arī fasēta dzeramā ūdens atbilstību dzeramā ūdens kvalitātes un nekaitīguma prasībām;

2) Pārtikas drošības, dzīvnieku veselības un vides zinātniskais institūts “BIOR” (turpmāk – institūts BIOR) ir Kompetentā iestāde dzeramā ūdens riska novērtējumā dzeramā ūdens apgādes sistēmās. Institūts BIOR veic dzeramā ūdens laboratorisko pārbaudi auditmonitoringā paredzētajiem rādītājiem. Institūts BIOR izvērtē īpašo normu noteikšanas iespējamo ietekmi uz pārtikas ražošanu.

**2.2. VM un tās padotības iestādes**

Atbilstoši Pārtikas aprites uzraudzības likumam un noteikumiem Nr. 671 VM Veselības inspekcija(turpmāk – inspekcija)saskaņo izstrādātās dzeramā ūdens monitoringa programmas, kā arī īsteno auditmonitoringu publiskajos dzeramā ūdens apgādes objektos no ūdens ņemšanas vietas līdz patērētājam, kā arī inspekcija kontrolē normatīvajos aktos noteikto prasību ievērošanu aizsargjoslās ap ūdens ņemšanas vietām. Inspekcija sadarbībā ar Radiācijas drošības centru saskaņo nosakāmos radioaktivitātes līmeņa rādītājus un vietas, kurās nepieciešams šo rādītāju monitorings. Inspekcijas vadītājs var noteikt ūdenim pazeminātas nekaitīguma vai kvalitātes prasības – īpašas normas, ja tas nerada draudus patērētāju veselībai, un citādā veidā nav iespējams nodrošināt dzeramā ūdens piegādi. Inspekcija reizi trijos gados sagatavo ziņojumu par dzeramā ūdens kvalitāti un nekaitīgumu, publicē to savā tīmekļvietnē un nosūta to EK.

**2.3.** **VARAM un tās padotības iestādes**

VARAM atbild par ūdens izmantošanas resursiem, kā arī ūdens aizsardzības pasākumiem, lai nodrošinātu virszemes ūdeņu un pazemes ūdeņu tīrību saskaņā ar Ūdens apsaimniekošanas likumu.

Ekonomiskās sadarbības un attīstības organizācija (turpmāk – ESAO) un EK publicējusi ziņojumu “Ūdensapgādes, sanitārijas un plūdu aizsardzības finansēšana. Izaicinājumi ES dalībvalstīs un politikas iespējas” (turpmāk – ziņojums), kurā izvērtētas priekšlikuma ieviešanai nepieciešamās finanses, iespējamie priekšlikuma ieviešanas finansēšanas avoti.

Ziņojumā atzīmēts, ka lielākā daļa ES dalībvalstu pilda Direktīvas 98/83/EK prasības. Paredzams, ka pat tad, ja dalībvalstis izpildīs priekšlikuma prasības, valstīm būs jāiegulda ūdenssaimniecības efektivitātes uzlabošanā.

Kopējie papildu izdevumi līdz 2030. gadam par ūdens piegādi un kanalizāciju 28 dalībvalstīs ir novērtēti EUR 289 miljardu apmērā.

ESAO ir identificējusi trīs galvenos finansēšanas avotus ūdens apgādei un kanalizācijas izdevumiem: ieņēmumus no ūdens tarifiem, ieņēmumus no nodokļiem un pārskaitījumiem no starptautiskām organizācijām (Eiropā galvenokārt ES fondi).

Laika gaitā samazināsies ES finansējums, kas pieejams ūdens apgādei un kanalizācijai.

Ziņojumā konstatēts, ka 24 ES dalībvalstīs vairāk nekā 95% iedzīvotāju varēja maksāt vairāk par ūdens piegādi un sanitāriju, nesaskaroties ar pieejamības problēmu (to uzskata par situāciju, kad mājsaimniecības ūdens apgādei un kanalizācijai iztērē vairāk nekā 3 – 5% no saviem rīcībā esošajiem ienākumiem).

Ziņojumā norādīts, ka Rumānija un Bulgārija saskaras ar nopietnām finansēšanas problēmām, jo plānotais papildu ieguldījumu līmenis ir ļoti augsts un finansēšanas iespējas ir ierobežotas. Latvija, Polija un Portugāle nākotnē saskaras ar līdzīgām problēmām, taču tām ir noteiktas iespējas to segšanai.

Lielākajai daļai valstu būs jāapsver jauni finanšu avoti. Privātais finansējums (komerciālais parāds vai pašu kapitāls) ir pieejams visās ES dalībvalstīs. Līdz šim tas ir bijis tikai nedaudz piesaistīts, lai finansētu ieguldījumus ūdens apgādē un kanalizācijā. Ir iespējams piesaistīt komerciālu kapitālu kredītspējīgiem kredītņēmējiem, lai finansētu ar ūdeni saistītus ieguldījumus.

Ziņojums aicina pēc iespējas labāk izmantojiet esošos aktīvus un finanšu resursus, apsvērt nākotnes finansēšanas vajadzības, meklēt papildu finanšu avotus.

Es fondu 2004. – 2006. gada un 2007. – 2013. gada plānošanas perioda ietvaros VARAM sniedza kompleksu atbalstu ūdenssaimniecības sabiedrisko pakalpojumu sniedzējiem notekūdeņu un dzeramā ūdens apgādes sistēmu attīstībā, t.sk., ieguldot būtiskus finanšu līdzekļus dzeramā ūdens attīrīšanas iekārtu izbūvē, ūdensapgādes tīklu paplašināšanā un rekonstrukcijā. Ar ES Kohēzijas fonda un Eiropas Reģionālās attīstības fonda līdzfinansējumu ir nodrošināta ūdensapgādes pakalpojuma infrastruktūras attīstība gan aglomerācijās ar cilvēku ekvivalentu lielāku par 2000, gan apdzīvotās vietās ar iedzīvotāju skaitu līdz 2000. Tika atbalstītas darbības kvalitatīva dzeramā ūdens piegādes nodrošināšanai un ūdens resursu aizsardzībai (dzeramā ūdens ieguve, sagatavošana, pārvade, uzkrāšana, ūdensapgādes tīkla darbības nodrošināšana, neizmantojamo dziļurbumu tamponēšana u.c.), kā arī ūdensapgādes tīkla paplašināšanai, sistēmu uzlabošanai atbilstoši tehnisko normatīvu prasībām ūdenssaimniecības pakalpojumu pieejamības nodrošināšanai.

Ievērojot pieejamā ES finansējuma apjomu būtisko samazinājumu, ūdensapgādes sabiedrisko pakalpojumu sniedzēji turpina dzeramās ūdens sistēmu attīstību par saviem līdzekļiem (kopumā ES fondu 2014. – 2020. gada plānošanas periodā vismaz 23 no 46 aglomerācijām, kurās tiek īstenoti ūdenssaimniecības sistēmas attīstības projekti, paredzētas darbības dzeramā ūdens infrastruktūras izveidei vai rekonstrukcijai.), t.sk., pievēršot uzmanību dzeramā ūdens apgādes tarifiem.

1) Latvijas Vides, ģeoloģijas un meteoroloģijas centrs (turpmāk – LVĢMC) atbilstoši Vides monitoringa programmai 2015. – 2020. gadam, kas izstrādāta pamatojoties uz Vides politikas pamatnostādnēm 2014. – 2020. gadam, apstiprinātas ar Ministru kabineta 2014. gada 26. marta rīkojumu Nr. 130 „Par Vides politikas pamatnostādnēm 2014. – 2020. gadam”, nodrošina radioaktīvo vielu rādītāju monitoringu dzeramajā ūdenī.

2) Radiācijas drošības centrs saskaņo dzeramā ūdens radioaktīvo vielu monitoringā nosakāmos radioaktivitātes līmeņa rādītājus un vietas, kurās nepieciešams šo rādītāju monitorings, kā arī izvērtē, vai radioaktīvās vielas dzeramajā ūdenī nerada tādus draudus cilvēku veselībai, kuru dēļ nepieciešams rīkoties, kā arī iesaka korektīvas darbības, lai uzlabotu ūdens kvalitāti un nodrošinātu tādu kvalitātes līmeni, kas atbilst cilvēku veselības aizsardzības prasībām no radiācijas drošības viedokļa.

**Pašvaldības**

Atbilstoši likumam „Par pašvaldībām” dzeramā ūdens nodrošināšana iedzīvotājiem ir viena no pašvaldību funkcijām (organizēt iedzīvotājiem komunālos pakalpojumus – ūdensapgādi un kanalizāciju, siltumapgādi, sadzīves atkritumu apsaimniekošanu, notekūdeņu savākšanu, novadīšanu un attīrīšanu neatkarīgi no tā, kā īpašumā atrodas dzīvojamais fonds). Lai veicinātu vides un pazemes ūdeņu tīrību, kā arī palielinātu dzīvojamo māju skaitu, kas pieslēgušās pie centralizētās ūdensapgādes sistēmas, pašvaldības var piešķirt līdzfinansējumu.

**2.4. EM un tās padotības iestādes**

EM kompetence būvniecības jomā ir noteikta Būvniecības likumā, un tajā ietilpst būvniecības attīstības stratēģijas un programmu izstrāde, priekšlikumu sagatavošana būvniecību reglamentējošu normatīvo aktu sistēmas pilnveidošanai, būvniecību reglamentējošo normatīvo aktu projektu izstrādāšana.

2013. gada 1. jūlijā pilnībā stājās spēkā [Eiropas Parlamenta un Padomes 2011. gada 9. marta Regula (ES) Nr. 305/2011](https://www.em.gov.lv/files/buvnieciba/BAR_1.pdf), ar ko nosaka saskaņotus būvizstrādājumu tirdzniecības nosacījumus (turpmāk – Būvizstrādājumu regula), kas nosaka jaunu būvizstrādājumu aprites regulējumu ES. Lai nodrošinātu Būvizstrādājumu regulā noteiktās būvizstrādājumu tirgus uzraudzības prasības, Ministru kabinets 2014. gada 25. martā pieņēma [noteikumus Nr. 156 “Būvizstrādājumu tirgus uzraudzības kārtība](http://likumi.lv/doc.php?id=265254)”. Savukārt Būvizstrādājumu regulā noteiktās Eiropas tehniskā novērtējuma sistēmas ieviešanai 2014. gada 25. februārī Ministru kabinets pieņēma [noteikumus Nr. 112 “Noteikumi par Eiropas tehnisko novērtējumu](http://likumi.lv/doc.php?id=264648&version_date=01.10.2014)”.

1) Patērētāju tiesību aizsardzības centrs, saskaņā ar Ministru kabineta 2014. gada 25. marta noteikumiem Nr. 156 “Būvizstrādājumu tirgus uzraudzības kārtība” veic būvizstrādājumu tirgus uzraudzību, pārbaudot būvizstrādājumu atbilstību normatīvajos aktos būvniecības jomā un tehniskajos noteikumos noteiktajām prasībām un ražotāja deklarētajām ekspluatācijas īpašībām.

**3. Priekšlikuma izstrādes gaita**

1. EK 2018. gada 1. februārī iesniedza pārstrādāto priekšlikumu par Direktīvu 98/83/EK.

2. EK identificēja divus galvenos jautājumus, par kuriem 2018. gada 25. jūnijā ES Vides ministru padomē norisinājās politiska diskusija – brīva piekļuve dzeramajam ūdenim un materiāli saskarē ar dzeramo ūdeni.

3. EK Ekonomikas un sociālo lietu komiteja atzinumu par priekšlikumu pieņēma 2018. gada 11. jūlijā. Reģionu komiteja atzinumu par priekšlikumu pieņēma 2018. gada 16. maijā.

4. Eiropas Parlaments nostāju pirmajā lasījumā pieņēma plenārsēdē 2019. gada 28. martā. Ziņojumā bija iekļauti 160 Komisijas priekšlikuma grozījumi.

5. Eiropas Padome sanāksmē 2019. gada 5. martā vienojās par vispārēju pieeju, kas prezidentvalstij dod pilnvaras turpināt sarunas ar Eiropas Parlamentu.

6. Notika pieci trialogi – 2019. gada 7. oktobrī, 22. oktobrī, 19. novembrī, 3. decembrī un 18. decembrī. Prezidentvalsts ierosināja pārskatīt Pastāvīgo pārstāvju komitejas pilnvaras sanāksmēs, kas notika 2019. gada 15. novembrī, 27. novembrī un 18. decembrī. Papildus politiskajam trialogam notika vairākas tehniskas trīspusējas sanāksmes.

7. Pastāvīgo pārstāvju komiteja 2020. gada 5. februārī veica teksta analīzi, lai panāktu vienošanos, un apstiprināja galīgo kompromisu, kas panākts trialogos.

8. Eiropas Parlamenta Vides, sabiedrības veselības un pārtikas drošības komiteja (turpmāk – ENVI komiteja) 2020. gada 18. februārī apstiprināja kompromisa dokumentu. Pēc tam tajā pašā dienā ENVI komitejas priekšsēdētājs nosūtīja vēstuli Pastāvīgo pārstāvju komitejas priekšsēdētājam, norādot, ka, veicot juristi lingvista pārbaudi, viņš ieteiktu ENVI komitejai un pilnsapulcei pieņemt Padomes nostāju bez grozījumiem.

9. Ņemot vērā iepriekš minēto, Pastāvīgo pārstāvju komiteja tika aicināta ieteikt Eiropas Padomei apstiprināt politisko vienošanos par priekšlikuma tekstu.

10. 2020. gada 30. aprīlī turpinājās tehniskas dalībvalstu diskusijas par materiālu kontaktā ar dzeramo ūdeni pieejas īstenošanu.

**4. Priekšlikumā minētās jaunās prasības, pašreizējā situācija un iespējamie problēmjautājumi**

2018. gada 1. februārī EK izplatīja jauno priekšlikumu ar mērķi nodrošināt augstu vides un cilvēku veselības aizsardzības līmeni uzlabojot ūdens kvalitātes standartus, nodrošinot ilgtspējīgu un efektīvu ūdens resursu apsaimniekošanu. Ņemot vērā, ka priekšlikums paredz jaunus parametrus, jaunas rīcības un procesus, lai nodrošinātu dzeramā ūdens nekaitīgumu un kvalitāti, patērētāju piekļuvi dzeramajam ūdenim, kā arī patērētāju informēšanu, šīs būs jaunas papildus prasības pašlaik Direktīvā 98/83/EK noteiktajām prasībām:

1) dzeramā ūdens pieejamība;

2) noteiktas prasības materiāliem kontaktā ar dzeramo ūdeni;

3) noteikti jauni, kā arī noteikti stingrāki esošie kvalitātes un nekaitīguma rādītāji;

4) visaptverošas riska novērtēšanas pieejas ieviešana no ūdens ieguves vietas līdz patērētājam, lai noteiktu un novērstu iespējamos riskus tām ūdens ieguves vietām, kuras jau tiek izmantotas ūdensapgādei;

5) sabiedrības informēšanas uzlabošana par dzeramā ūdens kvalitāti un ūdensapgādi, tas palīdzētu samazināt plastmasas pudeļu skaitu, jo cilvēki vairāk uzticētos ūdensvada ūdens kvalitātei;

6) ūdens noplūžu uzraudzība.

Priekšlikums paredz transponēt prasības ES dalībvalstu nacionālajā likumdošanā divu gadu laikā. Priekšlikumā paredzēti garāki pārejas periodi atsevišķām prasībām, kas dalībvalstīm paredz lielākus laika un finansiālos resursus.

**4.1. Dzeramā ūdens pieejamība (16. pants)**

Dzeramais ūdens ir aktuāls jautājums daudziem eiropiešiem. Dzeramais ūdens bija fokusā pirmajai Eiropas pilsoņu iniciatīvai Right2Water, kas ar vairāk nekā 1,8 miljonus parakstiem tika iesniegta EK un aicina dalībvalstis darīt visu iespējamo, lai nodrošinātu, ka ikvienam ir piekļuve ūdens piegādes minimumam. Tas atbilst programmai 2030. gadam, it sevišķi 6. ilgtspējīgas attīstības mērķim un saistītajam mērķrādītājam “panākt vispārēju un vienlīdzīgu piekļuvi drošam un cenas ziņā pieejamam dzeramajam ūdenim ikvienam iedzīvotājam”. EK apņēmās pārskatīt Direktīvu, līdz ar to šis priekšlikums ir tieša atbilde uz Eiropas pilsoņu iniciatīvu Right2Water, lai dalībvalstis nodrošinātu piekļuvi ūdenim visiem iedzīvotājiem, īpaši neaizsargātām un marginalizētām grupām. Jēdzienam “vienlīdzīga piekļuve ūdenim” parasti ir trīs dimensijas, kas ietver ģeogrāfiskās atšķirības sniegtajos pakalpojumos (piemēram, infrastruktūras trūkuma dēļ), sarežģījumus, ar ko, cenšoties piekļūt ūdenssaimniecības pakalpojumiem, saskaras neaizsargātas un marginalizētas grupas (piemēram, bēgļi, nomadu kopienas, bezpajumtnieki un mazākumkultūras, piemēram, romi, sinti, utt., neatkarīgi no tā, vai viņi ir nometnieki vai ne), un finansiālo pieejamību. Runājot par finansiālo pieejamību, ikvienā ūdens cenu noteikšanas politikā ES jāņem vērā izmaksu atgūšanas princips un princips “piesārņotājs maksā”. Nosakot diferencētus ūdens tarifus, dalībvalstīm ir atļauts ņemt vērā arī iedzīvotāju ekonomisko un sociālo apstākļu atšķirības. Tāpēc izmaksu atgūšanas princips dalībvalstīm neliedz papildus Direktīvas 98/83/EK 16. pantā noteiktajiem pasākumiem pieņemt sociālos tarifus vai īstenot pasākumus, kas aizsargā iedzīvotājus, kuri atrodas nelabvēlīgā sociālekonomiskajā situācijā.

Priekšlikums paredz dalībvalstīm identificēt iedzīvotāju grupas, kurām nav piekļuve ūdenim vai ir ierobežota piekļuve, kā arī noteikt iemeslus un nodrošināt piekļuves pasākumus. Priekšlikums ir pietiekami elastīgs, jo neprasa veikt obligātus pasākumus tā nodrošināšanai jebkādos apstākļos, bet identificējot neaizsargātās un marginalizētās grupas, izvērtējot šādu pasākumu nepieciešamību, vietējos apstākļus un tehniskās iespējas, un to sniegt neradot pārmērīgu finansiālo ietekmi. Priekšlikums paredz nodrošināt brīvkrānus, kā arī iedrošināt publiskās ēkās (lidostās, bibliotēkās, iestādēs u.c.) un ēdināšanas uzņēmumos patērētājiem iespēju saņemt dzeramo ūdeni par brīvu vai pazeminātu servisa maksu.

**Pašreizējā situācija un iespējamie pasākumi**

Latvijā nav izteikts ūdens resursu trūkums. Šajā ziņā Latvija ir bagāta valsts, jo pieejamie ūdens resursi daudzkārt pārsniedz iedzīvotāju vajadzības. Latvijā dzeramo ūdeni iedzīvotājiem piegādā ap 1280 centralizētas ūdensapgādes sistēmas, kas galvenokārt ir pašvaldību uzņēmumi un ap 90% no tiem ir mazās ūdensapgādes sistēmas, kuru piegādātais ūdens apjoms nepārsniedz 100 m3/diennaktī. 2019.gadā centralizētas ūdensapgādes sistēmas un centralizētā ūdensapgāde bija pieejama 93.9% mājsaimniecību.

Latvijā tiek atbalstīta brīva piekļuve dzeramajam ūdenim sabiedrības veselības interesēs (piemēram, brīvkrāni). Valsts un pašvaldību iestādēs, skolās, slimnīcās un bērnudārzos ir nodrošināts brīvi pieejams dzeramais ūdens. Arī dažādi uzņēmumi (šobrīd vairāk par 130) ir pievienojušies iniciatīvai “Ū-vitamīns” un nodrošina brīvu piekļuvi dzeramajam ūdenim.

Priekšlikums neparedz obligātu prasību noteikt sabiedriskās ēdināšanas uzņēmumiem (kafejnīcām, restorāniem, ēdnīcām u.c.) nodrošināt patērētājiem iespēju saņemt dzeramo ūdeni par brīvu vai pazeminātu servisa maksu, bet tādā veidā būtu iespējams uzlabot dzeramā ūdens pieejamību patērētājiem. Tomēr, lai neradītu finansiālo slogu minētajiem pārtikas uzņēmumiem, jāizvērtē pakāpeniska to piemērošana un atbilstoši informēšanas pasākumi.

**4.2. Materiāli kontaktā ar dzeramo ūdeni (10., 11., 12. pants, V. pielikums)**

Priekšlikums attiecas uz materiāliem, ko paredzēts izmantot jaunās iekārtās vai remonta darbu un rekonstrukcijas gadījumā – esošajās iekārtās dzeramā ūdens ieguvei, apstrādei vai izplatīšanai, kā arī uz apstrādes vielām un filtriem.

EK svītro pašreiz spēkā esošās Direktīvas 98/83/EK 10. pantu par materiāliem, kas nonāk saskarē ar dzeramo ūdeni, līdz ar to tiks panākta lielāka atbilstība iekšējā tirgus tiesību aktiem un it sevišķi Eiropas Parlamenta un Padomes 2011. gada 9. marta Regulai (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus (turpmāk – Būvizstrādājumu regula). Priekšlikuma ietekmes novērtējumā tika secināts, ka pašreizējais pants, kas netieši nosaka savstarpēju atzīšanu starp dalībvalstīm un ir saistīts ar juridisko nenoteiktību, iespējams, rada šķēršļus iekšējam tirgum. Priekšlikums tiek papildināts ar jauniem pantiem par vietējās ūdens sadales sistēmu risku novērtējumu, un paralēli saskaņā ar Būvizstrādājumu regulu paredzēt standartizācijas mandātu, lai tiktu noteiktas prasības, kas piemērojamas būvmateriāliem un būvizstrādājumiem, kuri nonāk saskarē ar dzeramo ūdeni. Tehniskos šķēršļus būvizstrādājumu izplatīšanai var likvidēt, vienīgi izstrādājot saskaņotas tehniskās specifikācijas būvizstrādājumu ekspluatācijas īpašību novērtēšanai, tāpēc ir radusies vajadzība noteikt vajadzīgos harmonizētos standartus ar minimālajām higiēnas prasībām.

Priekšlikumā piedāvātais risinājums par materiāliem kontaktā ar dzeramo ūdeni (turpmāk – materiāli) paredz līdzīgu pieeju kā ES normatīvajos aktos par materiāliem kontaktā ar pārtiku – izejmateriālu pozitīvā saraksta izstrāde, pamatojoties uz dalībvalstu esošajiem pozitīvajiem sarakstiem, saraksta turpmākā atjaunināšana, pamatojoties uz izejmateriālu riska zinātnisku izvērtējumu.

**4.2.1.** **Priekšlikums paredz, ka EK, ne vēlāk kā trīs gadus pēc direktīvas spēkā stāšanās, ar EK deleģētajiem un īstenošanas aktiem, izveidos vienotu sistēmu ES,** kas noteiktu minimālās higiēnas prasības attiecībā uz materiāliem kontaktā ar ūdeni:

4.2.1.1. ne vēlāk kā trīs gadus pēc direktīvas spēkā stāšanās jānosaka metodoloģijas, lai testētu un atzītu izejvielas un sastāvus, kas jāiekļauj Eiropas atļauto vielu, sastāvu vai komponentu sarakstos, tostarp ar vielām vai materiāliem saistītās specifiskās migrācijas robežvērtības un to zinātniskos priekšnosacījumus;

4.2.1.2. ne vēlāk kā četrus gadus pēc direktīvas spēkā stāšanās, pamatojoties uz Eiropas Ķimikāliju aģentūras (turpmāk – ECHA) sastādītajiem sarakstiem, jānosaka Eiropā materiālu ražošanā atļauto vielu, sastāvu vai sastāvdaļu sarakstus katrai materiālu grupai (organiskā, cementa, metāliskā, emaljētā, keramikas vai cita neorganiskā materiāla), tostarp, arī to izmantošanas nosacījumus un migrācijas robežvērtības;

4.2.1.3. ne vēlāk kā trīs gadus pēc direktīvas spēkā stāšanās jānosaka testēšanas un atzīšanas procedūras un metodes materiāliem, kas ražoti no Eiropas pozitīvajos sarakstos ietvertajām izejvielām un sastāviem, tostarp:

a) attiecīgo vielu identificēšana un citi parametri (piemēram, duļķainība, smarža, krāsa, kopējais organiskais ogleklis, nezināmu vielu migrācija un mikrobu augšanas pastiprināšana), kas jāpārbauda ūdenī;

b) testēšanas metodes attiecībā par ietekmi uz ūdens kvalitāti, ņemot vērā visus attiecīgos EN standartus;

c) testa rezultātu atbilstības/neizdošanās kritēriji, kuros *inter alia* ņemti vērā vielu pārrēķina koeficienti;

d) jānosaka prasības uzņēmēju vai attiecīgo iestāžu iesniegumiem, lai iekļautu vai svītrotu izejvielas, kompozīcijas vai komponentus no Eiropas pozitīvā saraksta;

e) atbilstības novērtēšanas procedūras;

f) marķējumu materiāliem, norādot atbilstību dzeramā ūdens direktīvai.

4.2.2.Priekšlikums paredz, ka ES dalībvalstīm ir jānodrošina, ka materiāli:

a) tieši vai netieši neapdraud cilvēku veselību;

b) nelabvēlīgi neietekmē ūdens krāsu, smaržu vai garšu;

c) neveicina mikrobu augšanu;

d) nepiesārņo dzeramo ūdeni līmenī, kas ir augstāks par nepieciešamo, ņemot vērā paredzamo materiālu izmantošanas mērķi.

4.2.3. EK ne vēlāk kā deviņus gadus pēc šīs direktīvas transponēšanas datuma jāpārskata izveidotās sistēmas darbība un jāiesniedz Eiropas Parlamentam un Padomei ziņojums, kurā jāizvērtē, vai:

a) visā ES ir pienācīgi nodrošināta cilvēku veselības aizsardzība;

b) materiāliem ir nodrošināta iekšējā tirgus pareiza darbība;

c) ir nepieciešams jebkāds turpmāks tiesību akta priekšlikums šajā jautājumā.

4.2.4. Piecpadsmit gadus pēc ECHA saraksta pieņemšanas, tiks sniegts atzinums par visām izejvielām, kompozīcijām un sastāvdaļām, katrai materiālu grupai (organiskie, cementa, metāla, emaljas, keramikas vai citi neorganiskie materiāli), kas iekļauti pirmajos Eiropas pozitīvajos sarakstos.

**Pašreizējā situācija un iespējamie pasākumi**

Pašlaik noteikumi Nr. 671 nosaka, ka ūdensapgādes sistēmām jāatbilst normatīvajos aktos par būvnormatīviem noteiktajām prasībām. Izstrādājot vienotus būvizstrādājumu standartus, tiks panākta lielāka atbilstība iekšējā tirgus tiesību aktiem un it sevišķi Būvizstrādājumu regulai, jo patlaban Latvijā ūdensapgādes būvniecības aktos ir noteiktas tikai vispārīgas prasības par būvmateriālu atbilstību.

Izvērtējot priekšlikuma, iespējams, radīto administratīvo un finansiālo slogu, jāņem vērā, ka:

1) paredzētās prasības attieksies uz materiāliem, kurus izmantos jaunās iekārtās vai remonta darbu un rekonstrukcijas gadījumā – esošajās iekārtās dzeramā ūdens ieguvei, apstrādei vai izplatīšanai, kā arī uz apstrādes vielām un filtriem;

2) ES dalībvalstīm būs jānodrošina atbilstoša materiālu valsts uzraudzība un kontrole.

Tomēr priekšlikumā doti dažu gadu pārejas periodi EK īstenošanas un deleģēto aktu izstrādei par materiāliem. Šobrīd EK ir iezīmējusi noteiktu laika grafiku priekšlikumā paredzēto īstenošanas un deleģēto aktu pieņemšanai par:

1) ES pozitīvajos sarakstos iekļauto materiālu izejvielu testēšanas metodiku līdz 2023. gada decembrim;

2) gatavo materiālu testēšanas procedūrām un metodēm līdz 2023. gada decembrim;

3) atbilstības novērtēšanas procedūru un atbildīgajām institūcijām līdz 2023. gada decembrim;

4) materiālu marķēšanas (etiķešu) specifikācijām līdz 2023. gada decembrim;

5) ES pozitīvo sarakstu izveidi līdz 2024. gada decembrim;

6) procedūru pieteikumu iesniegšanai ECHA līdz 2024. gada decembrim.

Priekšlikums neparedz esošo izbūvēto ūdensapgādes tīklu un elementu pārbūvi attiecībā uz jaunu materiālu prasību ieviešanu. Ņemot vērā, ka EK vēl nav uzsākusi deleģēto aktu izstrādi, tad finansējuma aprēķini tiks vērtēti regulējuma izstrādei uzsākoties. Pašvaldībām būtu jāapzin situācija par jauniem, kā arī renovējamiem objektiem.

4.3. Jaunu izmeklējamo rādītāju noteikšana (8., 10.pants, 1.pielikums)

Lai uzlabotu dzeramā ūdens kvalitātes parametrus un paaugstinātu sabiedrības veselības aizsardzību, jaunajā priekšlikumā ir papildinātas šobrīd spēkā esošās dzeramā ūdens monitoringa prasības gan parametru skaitam, gan ūdens paraugu ņemšanas biežumam.

Direktīvas 98/83/EK I pielikumā noteikto esošo parametru vērtību pamatā ir PVO noteiktās vadlīnijas par dzeramo ūdeni. Šīs vadlīnijas tiek regulāri atjauninātas un pēdējo reizi tika grozītas 2017. gada sākumā[[1]](#footnote-1). Kad 1998. gadā tika pieņemta Direktīva 98/83/EK, starp PVO vadlīnijām un direktīvu 98/83/EK jau pastāvēja dažas atšķirības attiecībā uz parametriem un to līmeņu noteikšanu.

EK un PVO Eiropas reģionālais birojs 2015. gada decembrī pabeidza projektu “Sadarbība dzeramā ūdens parametru jomā”, kura galīgais ziņojums tika publicēts 2018. gadā[[2]](#footnote-2) (turpmāk “PVO ziņojums”). Projekta mērķis bija sniegt politiski relevantus un uz zinātniskām atziņām balstītus ieteikumus, ko izmantoja pārskatot Direktīvas 98/83/EK I pielikumu.

EK no PVO vadlīniju saraksta pārņēmusi lielāko daļu no ieteiktajiem parametriem un parametru vērtībām, taču attiecībā uz dažiem parametriem ieteikusi izvēlēties atšķirīgu pieeju.

**4.3.1. Parametru vērtības, ko PVO ieteikusi un kas priekšlikumā ir grozītas**

PVO ziņojumā ir ieteikts atjaunināt antimona (no 5 līdz 20 μg/l), bora (no 1 līdz 2,4 mg/l) un selēna (no 10 līdz 40 μg/l) vērtības, pamatojoties uz to jaunākajiem pieejamajiem uz veselību orientētajiem datiem, kas publicēti PVO vadlīnijās. Tomēr, tā kā pašreizējās vērtības ir bijušas spēkā vairākas desmitgades, tiek pieņemts, ka izmaksas nepalielināsies, jo apstrādes metodes šo robežvērtību nodrošināšanai jau ir ieviestas.

**4.3.2. Jauni parametri priekšlikumā, ko PVO ieteikusi pievienot**

**4.3.2.1. Hlorāti un hlorīti**

PVO ziņojumā ir ieteikts kā jaunus parametrus iekļaut hlorātu un hlorītu. Abi galvenokārt ir dezinficēšanas blakusprodukti, kas rodas, ja tiek izmantots hipohlorīts. Šai problēmai ir konstatēts viens cēlonis, – ka hlorāts rodas hipohlorīta šķīdumos, kas nav svaigi un tiek ilgstoši glabāti, it sevišķi siltā temperatūrā.

Eiropas Pārtikas nekaitīguma iestāde (turpmāk – EFSA) 2015. gadā atzinumā konstatēja, ka hlorāta koncentrācija 0,7 mg/kg dzeramajā ūdenī (kas ir PVO ierosinātā vērtība) varētu radīt pārmērīgu hlorāta eksponētību zīdaiņiem un maziem bērniem. EFSA arī vērsās pie ANO Pārtikas un lauksaimniecības organizācijas/PVO pārtikas piedevu ekspertu komitejas (turpmāk – JECFA), kas hlorātu izvērtēja un konstatēja, ka veselības aspektā toksikoloģiskā atsauces vērtība hroniskā riska novērtējumam ir 0,01 mg/kg ķermeņa masas, līdz ar to dzeramajam ūdenim piemērojamā vērtība būtu 0,24 mg/l.

Tāpēc Komisija uzskata, ka ir pamatoti noteikt stingrāku hlorāta un hlorīta vērtību — 0,25 mg/l, kas ir aptuveni trīskārt mazāka par PVO ierosināto.

**4.3.2.2. Perfluorētie savienojumi**

PVO ziņojumā ir ieteikts noteikt parametru vērtības divām atsevišķām perfluorētajām vielām: perfluoroktānsulfonskābes (PFOS) vērtībai vajadzētu būt 0,4 µg/l, perfluoroktānskābes (PFOA) — 4 µg/l.

PFOS un PFOA sākotnēji bija visbiežāk sastopamie perfluorētie savienojumi. Tie ir sastopami pazemes ūdeņos, galvenokārt tad, ja augsne tiek kontaminēta ar ugunsdzēsības putām, kas sadalās dažādās perfluorētajās vielās. Tomēr tie var rasties arī rūpnieciskas izcelsmes piesārņojuma rezultātā un no izstrādājumiem ar hidrofobu vai taukvielas atgrūdošu materiālu, piemēram, cepampannām ar Teflon tipa pārklājumu, tauknecaurlaidīga papīra, picu griliem vai ūdensizturīga un netīrumus atgrūdoša ārtelpu sporta aprīkojuma. Tā kā šīm vielām vidē nav jābūt, tiek ierosināts piemērot piesardzības principu, līdzvērtīgi Direktīvā 98/83/EK noteiktajai pieejai pesticīdu jomā.

Līdz ar to kompromisa vārdā priekšlikumā tika iekļautas divas perfluorēto alkilēto vielu (PFAS) mērīšanas metodes, tādējādi PFAS kopsumma tika atkārtoti iekļauta I pielikuma B daļā ar vērtību 0,50 μg/l, bet šo rādītāju piemēros tikai tad, kad EK būs izstrādājusi nepieciešamās tehniskās vadlīnijas, kuras ir jāizveido trīs gadu laikā. PFAS summa norādīta tajā pašā pielikumā ar parametra vērtību 0,10 μg/l, atsaucoties uz 20 vielām, kas uzskaitītas III pielikuma B daļā. Kad EK būs izstrādājusi vadlīnijas PFAS kopējā daudzuma mērīšanai, dalībvalstis PFAS mērīšanai varēs izvēlēties izmantot vienu vai otru metodi, vai abas.

**4.3.2.3. Endokrīnās sistēmas grāvējviela (turpmāk – ESG) – bisfenols A**

Bisfenolu A plaši izmanto dažu plastmasu un epoksīdsveķu ražošanā. Pašlaik tas saskaņā ar Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu ir klasificēts kā 1.B kategorijas reproduktīvais toksikants (“reproduktīvajai sistēmai toksiska viela”). Turklāt šie savienojumi samērā vāji šķīst ūdenī un tos var efektīvi atdalīt ar tradicionālām adsorbcijas metodēm (piemēram, krastfiltrācija, koagulācija, ozonācija, granulēta aktivētā ogle). PVO neieteica, kā arī atsevišķas dalībvalstis, tajā skaitā Latvija, iebilda, ka priekšlikuma I pielikuma parametru sarakstā iekļauj ESG, jo regulārs monitorings attiecībā uz ESG būtu sarežģīts, dārgs un neefektīvs līdzeklis, kā novērst dzeramā ūdens kontamināciju. EK uzskata, ka ESG iekļaušana priekšlikumā ir pamatota saskaņā ar piesardzības principu. Šo savienojumu iekļaušana turklāt palīdzēs aizsargāt cilvēku veselību. ESG tika izraudzītas tāpēc, ka ir zināms, ka tās ir sastopamas virszemes ūdeņos, kuros nokļūst apkārtējās vides piesārņojums. Līdz ar to bisfenols A ir iekļauts priekšlikuma monitorējamo parametru sarakstā**.** Komisija ir pilnvarota ar deleģētu aktu grozīt bisfenola A parametra vērtību, ņemot vērā EFSA atzinumu.

**4.3.2.4. Legionella**

PVO konstatējusi, ka no visiem ūdenī esošajiem patogēniem vislielāko veselības slogu ES rada *Legionella spp*. Turklāt Eiropas Slimību profilakses un kontroles centrs iesaka attiecībā uz mākslīgām ūdens sistēmām veikt regulāras pārbaudes un piemērotus kontroles pasākumus, lai nepieļautu saslimšanu ar leģionāru slimību tūristu mītnēs, slimnīcās, ilgtermiņa veselības aprūpes iestādēs vai citās vietās, kur varētu tikt eksponēts ievērojams skaits lielākam riskam pakļautu iedzīvotāju. Priekšlikuma 10. pants paredz veikt riska novērtējumu vietējās sadales sistēmās un paaugstināta riska konstatēšanas gadījumā paredz regulāru *Legionella spp.* monitoringu dzeramajā ūdenī prioritārajās ēkās.

**4.3.2.5. Vielu uzraudzības saraksts**

Lai kliedētu aizvien pieaugošās sabiedrības bažas par jauno vielu (piemēram, farmaceitisko līdzekļu, mikroplastmasu un ESG) ietekmi uz cilvēku veselību, izmantojot dzeramo ūdeni, priekšlikumā ir paredzēts šo vielu uzraudzības mehānisms – noteikts uzraudzības saraksts. Šī pieeja ļaus elastīgi reaģēt, kā arī sekot līdzi jauniem zinātniskiem atklājumiem cilvēku veselības nodrošināšanai un jaunām dzeramā ūdens uzraudzības pieejām un metodēm. Šis dzeramā ūdens uzraudzības mehānisms ir izstrādāts pamatojoties uz vairākām ES politikas jomām, piemēram, EK paziņojums “Eiropas Savienības stratēģiskā pieeja farmaceitiskajiem līdzekļiem vidē”, EK paziņojums “Virzība uz visaptverošu Eiropas Savienības regulējumu par endokrīnās sistēmas darbības traucējumu izraisītājiem” un Padomes 2019. gada 26. jūnija secinājumi “Virzība uz ilgtspējīgu ES politikas stratēģiju ķīmisko vielu jomā”. Dzeramā ūdens ieguvei izmantoto ūdensobjektu apdraudējumu novērtējuma ietvaros, nepieciešams ūdenī noteikt mikroplastmasu klātbūtni. Jaunie parametri paredz pienākumus, kas saistīti ar apdraudējumu novērtējumu veikšanu. Sevišķi lielas bažas rada mikroplastmasas, jo, tā kā to nelielais izmērs sekmē to uzņemšanu un bioakumulāciju organismos, tās atstāj nelabvēlīgu ietekmi uz jūras un saldūdens vidi, ūdens organismiem, bioloģisko daudzveidību un, iespējams, cilvēka veselību. Šīs daļiņas sastāv no kompleksiem ķīmiskiem maisījumiem.

EK trīs gadu laikā jāizstrādā deleģēto aktu atbilstošai metodikai, lai mērītu mikroplastmasu ūdens ieguves avotā, tostarp veiktu zinātniskus pētījumus, lai izprastu mikroplastmasu ietekmi uz ūdens ekosistēmām un cilvēka veselību un rast risinājumus, kā mazināt iespējamos riskus.

**Pašreizējā situācija un iespējamie pasākumi**

Saskaņā ar inspekcijas datiem, kopš 2013. gada iedzīvotāju īpatsvars, kam piegādātais dzeramais ūdens atbilst visām nekaitīguma un kvalitātes prasībām ir stabils, un tā svārstības nav būtiskas[[3]](#footnote-3).

Jaunu rādītāju iekļaušana dzeramā ūdens monitoringā, kā arī monotoringa veikšanas nosacījumu izmaiņas un citas jaunas prasības, kas līdz šim nebija obligātas (dzeramā ūdens riska izvērtējums, ūdens drošības plānu ieviešana, *Legionella spp*. un svina monitorings prioritārajām ēkām u.c.) palielinās izmaksas monitoringa veikšanai gan ūdens piegādātājiem, gan inspekcijai. It īpaši no jauna iekļauto vielu, kā bisfenola A turpmākajam monitoringam būs nepieciešams papildu finansējums šobrīd no valsts budžeta finansētajam inspekcijas veiktajam dzeramā ūdens auditmonitoringam. Papildu izdevumus paredz arī izmaiņas dzeramā ūdens paraugu ņemšanas biežumā.

Ja dzeramo ūdeni iepilda pudelēs vai tvertnēs, kas paredzētas pārdošanai vai izmanto pārtikas ražošanā, sagatavošanā vai apstrādē, šim ūdenim jāatbilst Direktīvas 98/83/EK noteikumiem līdz ūdens ņemšanas vietai pārtikas uzņēmumā, un pēc tam to jāuzskata par pārtiku, ja to ir paredzēts izmantot cilvēku patēriņam, saskaņā ar Eiropas Parlamenta un Padomes 2002. gada 28. janvāra Regulas Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu, 2. panta otro daļu. Turklāt pārtikas apritē iesaistītos pārtikas uzņēmumus, kuriem ir savs ūdens avots un kuri to izmanto īpašiem uzņēmējdarbības mērķiem, var atbrīvot no riska novērtēšanas prasības, ja viņi ievēro attiecīgas saistības attiecībā uz bīstamības analīzi un kritisko kontroles punktu principiem saskaņā ar attiecīgajiem ES tiesību aktiem pārtikas jomā. Pārtikas apritē iesaistītajiem tirgus dalībniekiem, kuriem ir savs ūdens avots un kuri darbojas kā ūdens piegādātāji, Direktīvas 98/83/EK noteikumi jāievēro tāpat kā visiem citiem ūdens piegādātājiem.

Riska novērtēšanas pieejas ieviešanas rezultātā iespējams samazināt monitoringa pārbaudēs analizējamo rādītāju skaitu un/vai izmeklējumu veikšanas biežumu, tādejādi samazinot atsevišķas izmaksas. Riska novērtējums nav obligāts ūdens piegādātājiem, kas piegādā mazāk par 10 m3 ūdens diennaktī vai apgādā mazāk par 50 cilvēkiem komerciālas darbības rezultātā.

Tomēr kopumā, pēc Priekšlikuma stāšanās spēkā, transponējot jaunās prasības nacionālajos normatīvajos aktos, veicot grozījumus noteikumos Nr.671, būs nepieciešams būtiski pārskatīt esošo dzeramā ūdens pārvaldības sistēmu, institūciju un ūdens piegādātāju atbildības jomas un nepieciešamos finansējuma apjomus t.sk. šobrīd no valsts budžeta finansētajam dzeramā ūdens auditmonitoringam.

Atbilstoši Ministru kabineta 2020. gada 25. februāra sēdē apstiprinātajam Latvijas Nacionālā attīstības plāna 2021. – 2027. projektam 4. prioritātē “Kvalitatīva dzīves vide un teritoriju attīstība” (turpmāk – NAP2027), 10. Rīcības virziena “Daba un Vide – Zaļais kurss” iekļauts uzdevums – augstas un labas kvalitātes virszemes un pazemes ūdensobjektu īpatsvara palielinājuma panākšana, kā arī iekšzemes ūdensobjektu un jūras vides stāvokļa uzlabošana un pazemes ūdens resursu aizsardzība, samazinot antropogēno slodzi, t. sk. notekūdeņu kaitīgo ietekmi uz dabas resursiem un vidi, nodrošinot nepieciešamās infrastruktūras izveidi un veicinot notekūdeņu dūņu apstrādi.

Riska novērtējumu sateces baseina līmenī, kopā ar upju baseinu pārvaldības plānu izstrādi ir VARAM kompetence.

NAP2027 noteikts uzdevums paplašināt dzeramā ūdens kvalitātes uzraudzību mazajās ūdensapgādes sistēmās (kas piegādā vidēji līdz 100 m3 ūdens diennaktī un aptver ap 20 % Latvijas iedzīvotāju) dzeramā ūdens auditmonitoringa veikšanai, kam kopš 2009.gada ekonomiskās krīzes tika būtiski samazināts finansējums, kas savukārt nodrošinās to, ka dzeramā ūdens auditmonitorings nodrošināts nepieciešamajā apjomā atbilstoši Eiropas Savienības un nacionālo normatīvo aktu prasībām un veicinās veselīgu un drošu dzīves un darba vidi.

Tāpat būs nepieciešams papildu valsts budžeta finansējums inspekcijai dzeramā ūdens monitoringa veikšanai, jo jaunie rādītāji monitoringu sadārdzinātu vismaz par 30%.

Attiecībā uz *Legionella* izplatīšanās ierobežošanu dzīvojamo māju ūdensapgādes sistēmās Latvijā šobrīd saskaņā ar Ministru kabineta 2010. gada 28. septembra noteikumiem Nr. 906 "Dzīvojamās mājas sanitārās apkopes noteikumi" ir spēkā prasība dzīvojamās mājas pārvaldītājam pastāvīgi nodrošināt karstā ūdens temperatūru izejā no siltummaiņa ne zemāku par +55 oC un ne retāk kā reizi ceturksnī izplatīt dzīvojamās mājas īpašniekiem un citām mājā dzīvojošām personām Slimību profilakses un kontroles centra tīmekļvietnē pieejamo informatīvo materiālu par individuāli veicamajiem profilaktiskajiem pasākumiem dzīvokļu īpašumos *Legionella spp*. baktēriju izplatības ierobežošanai. Lai arī noteikumi Nr.671 nenosaka *Legionella* monitoringu ūdensapgādes sistēmās, normatīvajos aktos[[4]](#footnote-4) ir noteikta prasība profilaktiskās dezinfekcijas veikšanai, pēc saslimšanas gadījumu konstatēšanas, līdz baktēriju skaits ūdens paraugos nepārsniedz 1000 koloniju veidojošās vienības litrā ūdens (1000 kvv/L). Ņemot vērā, ka pēc vietējās sadales sistēmu *Legionella* riska izvērtējuma, ir sagaidāms, ka daļai prioritāro ēku un, ja riski būs augsti arī citām ēkām, būs jānodrošina arī *Legionella* monitorings, kas attiecīgajiem apsaimniekotājiem radīs papildu izmaksas.

**4.4. Riska novērtēšanas pieejas ieviešana (7., 8., 9., 10. pants)**

Jaunie priekšlikuma panti paredz vispārēju riska izvērtēšanā balstītu pieeju, kā arī nosaka vispārīgus pienākumus, kas saistīti ar risku novērtējumiem (regulāri atjauninājumi un pārskatīšanas, kā arī riska novērtējumu sagatavošanas termiņi).

Komisija kā svarīgu min Direktīvas 98/83/EK saskaņotību ar Direktīvu 2000/60/EK, jo dzeramā ūdens resursu aizsardzība ir Direktīvā 2000/60/EK paredzēto plānu un pasākumu neatņemama daļa. Direktīvā 98/83/EK dzeramā ūdens ieguvei izmantoto ūdens resursu aizsardzība nav minēta galvenokārt tādēļ, ka tā tika pieņemta pirms Direktīvas 2000/60/EK. Lai panāktu, ka tiek piemērots gan princips “piesārņotājs maksā”, gan piesardzības princips, EK sniedza priekšlikumu, kas palīdzēs uzlabot abu direktīvu saskaņotību, ieviešot riska izvērtēšanā balstītu pieeju visam ciklam no ieguves vietas līdz patērētājam un uzlabojot informācijas apmaiņu un saziņu starp dalībvalstu iestādēm un ūdens piegādātājiem, lai nodrošinātu, ka tiek pārvaldīts viss ūdenssaimniecības cikls. Riska izvērtēšanā balstītai pieejai ir jāuzlabo piesārņojuma novēršana tā izcelsmes vietā.

Direktīvā 98/83/EK pašlaik preventīva drošuma plānošana un riska izvērtēšanā balstīti elementi ietverti maz. Pirmie riska izvērtēšanā balstītās pieejas elementi tika ieviesti 2015. gadā Direktīvā 2015/1787, ar ko tika grozīta Direktīva 98/83/EK, lai dalībvalstīm dotu iespēju atkāpties no izveidotajām monitoringa programmām, ja vien tiek sagatavoti risku novērtējumi, kuru pamatā var būt PVO Dzeramā ūdens kvalitātes vadlīnijas. Minētās vadlīnijas, kurās izklāstīta ūdens drošuma plāna pieeja, kā arī standarts EN 15975-2 par dzeramā ūdens piegādes drošību, ir starptautiski atzīti principi, kas ir dzeramā ūdens ieguves, sadales, monitoringa un parametru analīzes pamatā. Lai nodrošinātu, ka šie principi netiek attiecināti tikai uz monitoringu, resursi pastiprināti jāvelta svarīgiem riskiem un efektīviem pasākumiem ieguves avotā. EK norāda, ka ir lietderīgi ieviest pilnīgi riska izvērtēšanā balstītu pieeju visā ūdens piegādes ķēdē no ūdens ieguves līdz sadalei un pie patērētāja. Šī pieeja sastāv no trim komponentiem:

1) “apdraudējumu novērtējums” – ar ūdens ieguves vietu/apgabalu saistīto apdraudējumu novērtējums, ko dalībvalsts sagatavo saskaņā ar PVO vadlīnijām un Ūdens drošuma plāna rokasgrāmatu (Pasaules Veselības organizācija, 2009). Apdraudējumu novērtējumā jāorientējas uz dzeramā ūdens ražošanai vajadzīgās apstrādes samazināšanu. Lai to panāktu, būtu jānoskaidro ar šiem ūdensobjektiem saistītie apdraudējumi un iespējamie piesārņojuma avoti un jāmonitorē tie piesārņotāji, kas ir noteikti par relevantiem;

2) “piegādes risku novērtējums” – ūdens piegādātājiem dota iespēja monitoringu pielāgot galvenajiem riskiem;

3) “vietējās sadales risku novērtējums” – dalībvalsts sagatavots novērtējums par potenciālajiem riskiem, kas saistīti ar vietējās sadales sistēmām (piemēram, *Legionella* vai svina līmenis). Dzeramā ūdens kvalitāti var ietekmēt vietējā sadales sistēma. PVO atzīmē, ka ES no visiem ūdens patogēniem vislielāko slogu veselībai rada *Legionella*. Tā izplatās pa siltā ūdens sistēmām un apdraud veselību ieelpošanas ceļā ar ūdens pilieniem, piemēram, dušā. Tāpēc šis piesārņojums nepārprotami saistīts ar vietējās sadales sistēmu. Vienpusējs pienākums visus privātos un publiskos objektus monitorēt šā patogēna konstatēšanai radītu nesaprātīgi lielas izmaksas, līdz ar to piemērotāks līdzeklis šā jautājuma risināšanai ir vietējās sadales risku novērtējums. Turklāt vietējās sadales risku novērtējumā būtu jāņem vērā arī potenciālie riski, ko rada ar dzeramo ūdeni saskarē esošie izstrādājumi un materiāli. Vietējās sadales risku novērtējumā monitorings jāorientē uz prioritārajiem objektiem.

Riska izvērtēšanā balstītā pieeja nodrošina pastāvīgu informācijas apmaiņu starp kompetentajām iestādēm un ūdens piegādātājiem.

Priekšlikums paredz riska novērtēšanas pieejas ieviešanu ūdens ieguves vietai 4,5 gadu laikā pēc priekšlikuma transponēšanas nacionālajā likumdošanā un riska novērtējuma atjaunošanu vismaz reizi sešos gados.

Priekšlikums paredz riska novērtēšanas pieejas ieviešanu ūdens piegādes sistēmām un vietējiem ūdens tīkliem sešu gadu laikā pēc priekšlikuma transponēšanas nacionālajā likumdošanā un riska novērtējuma atjaunošanu vismaz reizi sešos gados.

**Pašreizējā situācija un iespējamie pasākumi**

Saskaņā ar noteikumu Nr. 671 prasībām, pašreiz dzeramā ūdens riska novērtējums ir brīvprātīgs un kompetentā iestāde dzeramā ūdens riska novērtēšanā dzeramā ūdens apgādes sistēmās ir institūts BIOR. ZM finansētā projekta ietvaros Rīgas Tehniskās universitātes zinātnieki sadarbībā ar institūtu BIOR, pamatojoties uz Direktīvas 2015/1787 prasībām, izstrādāja Latvijas apstākļiem atbilstošu dzeramā ūdens riska novērtējuma un ūdens drošuma plānu izstrādes vadlīnijas, kā arī riska novērtēšanas veidni, kuru izmantojot, uzņēmēji var veikt nepieciešamo riska novērtējumu (pieejams BIOR tīmekļvietnē www.bior.lv). Riska novērtējumu īsteno ūdens piegādātājs un pārtikas uzņēmums vai pēc to pieprasījuma institūts BIOR atbilstoši normatīvajiem aktiem par institūta BIOR valsts pārvaldes uzdevumu ietvaros veikto darbību cenrādi. Dzeramā ūdens riska novērtējumu pastāvīgi pārskata un vismaz reizi piecos gados atjauno. Riska novērtējums dod iespēju atkāpties no noteikumos Nr. 671 noteiktajiem rādītājiem un paraugu ņemšanas biežuma. Pašlaik tikai daži ūdens piegādātāji sadarbībā ar Rīgas Tehniskās universitātes zinātniekiem ir veikuši riska novērtējumu.

Saskaņā ar Ministru kabineta 2004.gada 17.februāra noteikumiem Nr.92 “Prasības virszemes ūdeņu, pazemes ūdeņu un aizsargājamo teritoriju monitoringam un monitoringa programmu izstrādei”, LVĢMC katram upju baseinu apgabalam izstrādā ūdeņu stāvokļa monitoringa programmu, kas ir Vides monitoringa programmas sastāvdaļa. Monitoringa programmas izstrādē centrs iesaista ekspertus un speciālistus ūdeņu kvalitātes novērtēšanas jomā. Programma ietver virszemes ūdeņu un pazemes ūdeņu monitoringu, tai skaitā īpaši jutīgās teritorijās, atbilstoši normatīvajiem aktiem par ūdens un augsnes aizsardzību no lauksaimnieciskas darbības izraisītā piesārņojuma ar nitrātiem, kā arī aizsargājamo teritoriju monitoringu. Programmā nosaka monitoringa staciju izvietojumu, nosakāmos parametrus un paraugu ņemšanas biežumu. Aizsargājamo teritoriju monitoringa programmā iekļauj prasības, kas noteiktas arī citos vides aizsardzības normatīvajos aktos.

Priekšlikumā paredzētā jaunā riska izvērtēšanā balstītā pieeja visam ciklam no ieguves vietas līdz patērētājam prasīs ūdens piegādātāja finansiālus resursus (tajā skaitā nepieciešama atbilstoša personāla sagatavošana vai riska novērtējuma kā ārpakalpojuma iegāde). Transponējot Priekšlikuma jaunās prasības nacionālajos normatīvajos aktos, būs nepieciešams būtiski pārskatīt esošo dzeramā ūdens pārvaldības sistēmu, institūciju un ūdens piegādātāju atbildības jomas un nepieciešamos finansējuma apjomus.

4.5. Sabiedrības informēšana (17. pants)

Šis pants daļēji aizstāj Direktīvas 98/83/EK pašlaik spēkā esošo 13. pantu par informēšanu un ziņošanu. Ar piekļuvi informācijai saistītie noteikumi ir detalizētāki, jo tiek sagaidīts, ka lielāka informācijas caurredzamība uzlabos patērētāju uzticību ūdensvada dzeramajam ūdenim, tostarp tā kvalitātei, ražošanai un apsaimniekošanai.

Ir jānodrošina konkrētu IV pielikumā noteikto ziņu pieejamība tiešsaistē. Informācija regulāri (vismaz gadā reizi) jāatjauno. Patērētājiem piekļūstamajai informācijai būtu jāattiecas uz viņus interesējošo jomu (piemēram, ūdens kvalitāte, cena litrā vai kubikmetrā, ūdens patēriņu). Papildus dažas konkrētas ziņas jāsniedz tieši patērētājiem (piemēram, viņu rēķinos vai aplikācijās), piemēram, par patērēto ūdens apjomu un par tarifiem un izmaksu struktūru. Informācijai jābūt pieejamai 10 gadus.

Saskaņā ar priekšlikuma IV pielikumu, patērētājiem tiešsaistē jāsaņem informācija:

1) par ūdens piegādātāju un apgādāto patērētāju skaitu;

2) par pēdējiem dzeramā ūdens monitoringa rezultātiem;

3) par papildus kvalitātes rādītājiem (cietība, kalcija, magnija, kālija esamība ūdenī);

4) par ūdens apstrādes veidu, veikto dezinfekciju;

5) ja parametri pārsniegti un korektīvās rīcības, kā arī informācija par piegādes riska izvērtējumu;

6) par padomiem patērētājiem, kā samazināt ūdens patēriņu;

7) no ūdens piegādātājiem ar ūdens patēriņu no 10 000 m3 dienā ik gadu par noplūdēm, par atbildības sadalījumu par ūdens tīklu, izmaksu tarifi, par patērētāju sūdzībām.

**Pašreizējā situācija un iespējamie pasākumi**

Sabiedrisko pakalpojumu regulēšanas komisija (turpmāk – regulators) norāda, ka priekšlikuma mērķis nodrošināt ūdenssaimniecības pakalpojumu lietotājus ar kvalitatīvu informāciju par sniegtajiem ūdenssaimniecības pakalpojumiem ir atbalstāms, kā arī ir atbalstāma lietotāju informētības un izpratnes par saņemtajiem ūdenssaimniecības pakalpojumiem veicināšanā.

Arī pašlaik regulators periodiski gatavo regulējamo ūdenssaimniecības pakalpojumu[[5]](#footnote-5) lietotāju un citu ieinteresēto personu informēšanai paredzētas publikācijas ar savas kompetences ietvaros apkopoto un analizēto informāciju par regulējamiem ūdenssaimniecības pakalpojumiem. Arī daudzi regulējamo ūdenssaimniecības pakalpojumu sniedzēji jau šobrīd savās tīmekļvietnēs un citos informācijas avotos ievieto ūdenssaimniecības pakalpojumu lietotājiem noderīgu informāciju, tostarp daļu no priekšlikumā paredzētas informācijas. Priekšlikumā ietvertie ierosinājumi vērtējami kā atbalstāms papildu stimuls, lai visi ūdenssaimniecības pakalpojumu sniedzēji veiktu atbilstošu sabiedrības informēšanu. Jāapsver atsevišķas priekšlikumā minētās informācijas sagatavošanas detalizācijas pakāpes samērīgums.

Informācijas pieejamība tiešsaistē veicinās lietotāju informētību un izpratni par ūdensapgādes pakalpojumiem un vienlaikus veicinās arī sabiedrisko ūdenssaimniecības pakalpojumu sniegšanas kvalitātes un efektivitātes paaugstināšanu. Tomēr ir jāņem vērā, ka ar konkrētajiem pasākumiem saistītās izmaksas var būt ietvertas vairākās izmaksu pozīcijās, un iespējams palielinās administratīvo slogu.

Sabiedrisko ūdenssaimniecības pakalpojumu sniedzēji jau šobrīd rēķinos par saņemtajiem sabiedriskajiem ūdenssaimniecības pakalpojumiem tiek informēti par piegādātā dzeramā ūdens tarifu/attiecīgās pašvaldības noteikto maksu EUR/m3. Regulatora mājaslapā visiem interesentiem ir pieejami pēdējos gados regulatora apstiprināto regulējamo ūdenssaimniecības pakalpojumu tarifu projektu kopsavilkumi, kuros norādītas ūdensapgādes un kanalizācijas pakalpojumu tarifos iekļautās izmaksas tādā izmaksu dalījumā, kāds noteikts metodikā.

Priekšlikumā ietvertais ierosinājums visiem lietotājiem bez īpaša pieprasījuma nodrošināt mājsaimniecības/lietotāja gada ūdens patēriņa salīdzinājumu ar tādas pašas kategorijas mājsaimniecības/lietotāja vidējo patēriņu lielā apkopojamās informācijas apjoma dēļ tas radīs papildu administratīvo slogu sabiedrisko ūdenssaimniecības pakalpojumu sniedzējiem, atbilstoši palielinot attiecīgo pakalpojumu izmaksas.

**4.6. Informācija par īstenošanas monitoringu (18. pants)**

Šis pants daļēji aizstāj pašlaik spēkā esošo Direktīvas 98/83/EK 13. pantu par informēšanu un ziņošanu. Salīdzinājumā ar iepriekšējām prasībām, kas attiecas uz ziņošanu, priekšlikums ir vienkāršots, aizstājot ar jaunu datu sniegšanas sistēmu, kas neparedz faktisku ziņošanu. Tādējādi uzlabojas sistēmas un ziņošanas efektivitāte, jo neveidojas liela laika starpība starp paziņoto datu atsauces datumu un ziņošanas faktisko datumu. Dalībvalstīm būtu jāizveido datu kopa, kurā sakopoti tikai dati, kas attiecas uz dzeramo ūdeni, saskaņā ar šo direktīvu: incidenti, pielikumā noteikto vērtību pārsniegumi, apdraudējumu un vietējās sadales risku novērtējumi un pasākumi, kas īstenoti, lai nodrošinātu piekļuvi dzeramajam ūdenim.

Datu kopu izveidošanai ir paredzēts atbalsts no Eiropas Vides aģentūras, kuras uzdevums būs arī dalībvalstu datiem regulāri piekļūt un sniegt Komisijai pārskatus par direktīvas īstenošanu ES līmenī, kas tiks izmantoti arī direktīvas turpmākai izvērtēšanai (17. pants).

Priekšlikums paredz, ka:

1) sešu gadu pārejas periods paredzēts, lai izveidotu datus par piekļuvi dzeramajam ūdenim, kā arī piemērotie atbalsta pasākumi;

2) četru gadu pārejas periods riska novērtēšanas un riska vadības ūdens ieguves vietās;

3) sešu gadu pārejas periods vietējo sadales sistēmu riska novērtējumam.

Dalībvalstīm jānodrošina EK, Eiropas Vides aģentūras un Eiropas Slimību profilakses un kontroles centra piekļuvi datiem.

**Pašreizējā situācija un iespējamie pasākumi**

Atbilstoši noteikumos Nr. 671 noteikto, inspekcijareizi trijos gados (turpmāk – pārskata posms) sagatavo ziņojumu par dzeramā ūdens kvalitāti un nekaitīgumu un publicē to savā tīmekļvietnē. Ziņojumā apkopo informāciju par dzeramo ūdeni, kuru vidēji dienā piegādā vismaz 1000 kubikmetru apjomā, un par dzeramo ūdeni, ar kuru apgādā vairāk nekā 5000 cilvēku, ietver pārbaudīto objektu veidu analīzi un izmeklēto ūdens paraugu skaitu, norādot, cik no tiem neatbilst obligātajām nekaitīguma un kvalitātes prasībām, kā arī korektīvos pasākumus, to rezultātus un piemērotās īpašās normas un maksimālās vērtības atbilstoši noteikumiem Nr. 671. Ziņojumu par dzeramā ūdens kvalitāti un nekaitīgumu inspekcija sniedz patērētājiem nākamā gada laikā pēc kārtējā pārskata posma beigām. Inspekcija divu mēnešu laikā pēc minētā ziņojuma publicēšanas, nosūta to EK, kā arī ZM, VM un VARAM. Papildus trīs gadu pārskatam inspekcija katru gadu sagatavo apkopojošo pārskatu par dzeramā ūdens kvalitāti iepriekšējā gadā visās monitorētajās ūdensapgādes sistēmās un publicē to inspekcijas tīmekļvietnē.

4.7. Ūdens noplūdes (4. panta 3. punkts)

Direktīvā 2000/60/EK ir izklāstīti principi, kas jāņem vērā, nosakot ūdens tarifus, proti, ūdens pakalpojumu izmaksu atgūšanas princips un princips, ka maksā piesārņotājs. Tomēr ne vienmēr tiek nodrošināta ūdens pakalpojumu sniegšanas finansiālā ilgtspēja, un dažkārt tas noved pie nepietiekamiem ieguldījumiem ūdensapgādes infrastruktūras uzturēšanā. Monitoringam uzlabojoties, rodas aizvien skaidrāks priekšstats par noplūdēm, kuru cēlonis lielākoties ir nepietiekami ieguldījumi, un ES līmenī būtu jāsekmē ūdens zudumu samazināšana, lai uzlabotu ūdensapgādes infrastruktūras efektivitāti. Saskaņā ar subsidiaritātes principu minētais jautājums būtu jārisina, palielinot caurredzamību un patērētāju informētību par noplūžu rādītājiem un par energoefektivitāti.

Priekšlikuma ietekmes ziņojumā EK norāda, ka rādītāji liecina par vispārēju nepietiekamu ieguldījumu dzeramā ūdens infrastruktūras uzturēšanā un atjaunošanā. EK norāda, ka 23% no attīrītā ūdens ir zaudēti sabiedriskajā ūdens apgādē dalībvalstīs, un starp dalībvalstīm ūdens noplūdes rādītājos ir lielas atšķirības. Samērīguma nolūkā lieliem ūdens piegādātājiem būs jāsniedz konkrēta informācija. Ir pieņemts, ka lielāka caurredzamība, veicinot plašāku informētību par šo jautājumu, varētu mudināt gan ūdens piegādātājus, gan dalībvalstu iestādes risināt ūdens zudumu un noplūžu jautājumu. PVO norāda, ka noplūdes bieži rodas, kad ūdens spiediens ir zems, un tas ir brīdis, kad bīstamas vielas vai mikrobi var iekļūt caurulēs, līdz ar to noplūdes ir arī veselības drošības jautājums.

Priekšlikums paredz, ka dalībvalstij būs jāveic ūdens noplūžu līmeņa novērtējums savā teritorijā un jāpaziņo šie rezultāti EK četru gadu laikā.

Noplūžu līmeņa novērtēšana jāveic, izmantojot infrastruktūras noplūdes indeksu vai citu piemērotu metodi.

Pamatojoties uz dalībvalsts novērtējumu, EK noteiks noplūžu vidējo robežvērtību ar deleģētu aktu viena gada laikā pēc dalībvalsts novērtējumu saņemšanas.

**Pašreizējā situācija un iespējamie pasākumi**

Priekšlikuma ieviešana uzliek papildus pienākumus dzeramā ūdens piegādātājiem, vietējo ūdens tīklu īpašniekiem vai pārvaldītājiem un valsts institūcijām, kas komunicēs ar EK šajā jautājumā. Divu gada laikā pēc deleģētā akta pieņemšanas, dalībvalstij, kurā noplūdes līmenis pārsniegs noteikto vidējo robežvērtību, būs jāizstrādā rīcības plāns, lai samazinātu noplūžu daudzumu.

**5. Secinājumi.**

5.1. EK norāda, ka, lai samazinātu administratīvo slogu un vienkāršotu procedūras, šajā priekšlikumā paredzēts būtiski samazināt valstu pienākumus attiecībā uz ziņošanu EK.

5.2 Priekšlikums paredz dalībvalstīm uzlabot piekļuvi dzeramajam ūdenim iedzīvotājiem, kuriem ir ierobežota piekļuve. Priekšlikums ir pietiekami elastīgs, izvērtējot ūdens piekļuves pasākumu nepieciešamību, vietējos apstākļus un tehniskās iespējas, neradot pārmērīgu finansiālo ietekmi.

5.3. Lai uzlabotu dzeramā ūdens kvalitātes parametrus un sabiedrības veselības aizsardzību, priekšlikumā parametru prasības papildinās šobrīd spēkā esošās dzeramā ūdens monitoringa prasības gan parametru skaitam, gan ūdens paraugu ņemšanas biežumam. Jaunu rādītāju iekļaušana dzeramā ūdens monitoringā palielinās izmaksas monitoringa veikšanai.

5.4. Priekšlikumā paredzētā riska izvērtēšanā balstītā pieeja ļauj ūdens piegādātājiem noteiktos apstākļos kādu parametru no monitorējamo vielu saraksta izņemt, līdz ar to ūdens piegādātājiem ir tiesības šos parametrus nemonitorēt, ja tie kādā apgādes zonā nav relevanti, līdz ar to samazināsies monitoringa izmaksas. Tomēr monitoringa lielākajai daļai paliekot finansētai no valsts budžeta, mazie ūdens piegādātāji nebūs motivēti riska izvērtēšanu veikt, jo mazajām ūdensapgādes sistēmām tas būs brīvprātīgs. Lai ievērotu proporcionalitāti, maziem ūdens piegādātājiem riska izvērtēšanā balstītās pieejas īstenošanai būs vairāk laika nekā lieliem un ļoti lieliem ūdens piegādātājiem.

5.5. Ierosinātie noteikumi par patērētāju informēšanu un caurredzamību nodrošina priekšlikuma “piemērotību internetam”, prasot ūdens piegādātājiem plaši izmantot digitālos rīkus, lai informētu patērētājus par dzeramā ūdens kvalitāti un ar to saistītajiem apdraudējumiem. Lai neradītu slogu maziem ūdens piegādātājiem, tiem tiešsaistes informācija būs jāatjauno retāk nekā lieliem un ļoti lieliem ūdens piegādātājiem.

5.6. Priekšlikumā ietvertais ierosinājums visiem lietotājiem bez īpaša pieprasījuma nodrošināt mājsaimniecības/lietotāja gada ūdens patēriņa salīdzinājumu ar tādas pašas kategorijas mājsaimniecības/lietotāja vidējo patēriņu lielā apkopojamās informācijas apjoma dēļ tas radīs papildu administratīvo slogu sabiedrisko ūdenssaimniecības pakalpojumu sniedzējiem, atbilstoši palielinot attiecīgo pakalpojumu izmaksas.

5.7. Priekšlikumā piedāvātie risinājumi mazinās iespējamos materiālu radītos riskus dzeramā ūdens patērētājiem, taču vienlaikus pastāvēs noteikts administratīvais un finansiālais slogs, ES dalībvalstīs piemērojot papildus prasības materiāliem, kurus izmantos jaunās iekārtās vai remonta darbu un rekonstrukcijas gadījumā – esošajās iekārtās dzeramā ūdens ieguvei, apstrādei vai izplatīšanai, kā arī organizējot un ieviešot atbilstošu materiālu valsts uzraudzības, kontroles un atbilstības novērtēšanas sistēmu. Priekšlikums neparedz esošo izbūvēto ūdensapgādes tīklu un elementu pārbūvi attiecībā uz jaunu materiālu prasību ieviešanu. Ņemot vērā, ka EK vēl nav uzsākusi deleģēto un ieviešanas aktu izstrādi materiālu kontaktā ar dzeramo ūdeni jomā, tad finansējuma aprēķini tiks vērtēti regulējuma izstrādei uzsākoties tomēr pašvaldībām būtu jāapzin situācija par jauniem, kā arī renovējamiem objektiem.

5.8. Izvērtējot priekšlikumā minētās jaunās prasības, secināms, ka izmaiņas attiecas ne vien uz VM, VARAM, ZM un EM, bet arī pašvaldību kompetences jomas jautājumiem. Priekšlikums paredz jaunas pieejas, līdz ar to būs nepieciešami risinājumi un paredzami normatīvo aktu grozījumi kompetences jomās, kā arī valsts budžeta papildu finansējums, ja kardināli netiks mainīta pastāvošā atbildības sistēma par dzeramā ūdens monitoringa veikšanu.

Zemkopības ministrs K. Gerhards

1. # Guidelines for drinking-water quality, 4th edition, WHO, 2017, <https://www.who.int/water_sanitation_health/publications/drinking-water-quality-guidelines-4-including-1st-addendum/en/>

 [↑](#footnote-ref-1)
2. Drinking Water Parameter Cooperation Project of the WHO Regional Office for Europe "Support to the revision of Annex I Council Directive 98/83/EC on the quality of water intended for human consumption (Drinking Water Directive) Recommendation", 11 September 2017. [↑](#footnote-ref-2)
3. Papildu informācija latviešu valodā pieejama šeit:

<http://www.vi.gov.lv/lv/vides-veseliba/dzeramais-udens/dzerama-udens-uzraudziba-un-kontrole> [↑](#footnote-ref-3)
4. Ministru kabineta 2010. gada 6. jūlija noteikumu Nr. 618 “Dezinfekcijas, dezinsekcijas un deratizācijas noteikumi” [↑](#footnote-ref-4)
5. Saskaņā ar Ministru kabineta 2009. gada 27. oktobra noteikumiem Nr. 1227 „Noteikumi par regulējamiem sabiedrisko pakalpojumu veidiem” regulators regulē sabiedrisko ūdenssaimniecības pakalpojumu veidu sniegšanu, tostarp nosaka ūdenssaimniecības pakalpojumu tarifus, ja komersanta sniegto sabiedrisko ūdenssaimniecības pakalpojumu apjoms vismaz vienā veidā (ūdens ieguve, uzkrāšana, sagatavošana; ūdens piegāde; notekūdeņu savākšana; notekūdeņu attīrīšana) pārsniedz 100 000 m3 gadā. Savukārt regulēšanas kritēriju nesasniegušo komersantu un pašvaldību iestāžu sniegtos sabiedriskos ūdenssaimniecības pakalpojumus uzrauga un ūdenssaimniecības pakalpojumu maksas nosaka pašvaldības. [↑](#footnote-ref-5)